Rusia dhe Venezuela forcojnë lidhje ekonomike dhe politike
Kryeministri rus tha gjatë një vizite në Karakas se vendi i tij mund t’i shesë Venezuelës armë me vlerë deri në 5 miliardë dollarë
Kryeministri rus Vladimir Putin u prit me nderime të larta në një ceremoni zyrtare nga presidenti venezuelian Hugo Chavez në vizitën e tij të parë në vendin e Amerikës Jugore. Ata biseduan për bashkëpunimin mes të dy vendeve për një qendër për hedhjen e satelitëve, për fillimin e programit të hapësirës nga Venezuela, një ndëmarrje të përbashkët për eksplorimin e naftës në lindje të Venezuelës dhe për një uzinë bërthamore. Analisti Peter Deshazo ve në pikëpyetje hollësitë e marrëveshjes. Gjatë 5 vjetëve të fundit Venezuela ka blerë nga Rusia armë me vlerën e 4 miliardë dollarëve, përfshi avionë luftarakë, helikopterë të tipit MI-17 dhe 100 mijë Kallashnikovë. Kryeministri rus tha pas këtij udhëtimi se Venezuela do të blejë armatime të tjera, me vlerën e 5 miliard dollarëve nga Rusia. Shtetet e Bashkuara duan të dinë arsyen. Michael Shifter është president i grupit Inter-American dialogue për politikat e jashtme me seli në Washington. Ai thotë se bota duhet të shqetësohet për motivet që e shtyjnë Venzuelën të përpiqet të ketë një sasi të madhe armatimesh. Presidenti venezuelian thotë se arsyeja është për t’iu kundërvënë ndikimit amerikan në Amerikën Latine, sidomos, në Kolombi. Por motivi i rusëve është paksa i ndryshëm. Ekspertët, përfshi vetë zotin Putin, thonë se rusët e bëjnë këtë thjesht për arsye komerciale. Dhe ata thjesht po plotësojnë një kërkesë të tyren. Disa besojnë se Rusia po përpiqet të provojë fuqinë e saj, në vendet pranë Shteteve të Bashkuara, në Amerikën Latine. Por premtimet për më tepër armë dhe marrëveshjet për programet e hapësirës, të naftës dhe energjisë bërthamore bëhen në një kohë kur si Rusia, edhe Venezuela ndeshen me probleme të brendshme tepër të mëdha. Ndërkohë, të dy udhëheqësit po i forcojnë së tepërmi marrëdhëniet mes tyre. Zoti Chavez, në fund të takimit në Karakas, i dhuroi zotit Putin shpatën e Simon Bolivarit-simbolit të pavarësisë së Venezuelës.